C 100/34
ET
Euroopa Liidu Teataja
16.3.2023
3.7.
Komitee märgib, et Euroopa roheline kokkulepe mõjutab otseselt sektori konkurentsivõimet, sest see kujutab endast paradigma muutust kogu veetranspordisektoris.
Selle rakendamine toob kaasa alternatiivkütuste ja -tehnoloogiate kiirema kasutuselevõtu.
Komitee juhib siiski tähelepanu sellele, et alternatiivkütuste piiratud taristu ja kättesaadavus takistab kiiremat üleminekut, ning kutsub seetõttu üles tegema selles valdkonnas viivitamata investeeringuid, luues näiteks sihtotstarbelise ELi merendusfondi.
Arvesse tuleks võtta iga laevatüübi eriomadusi ning vaja on konkreetseid jõuseadmete, kütuste ja heitevabade tehnoloogiate tegevuskavasid.
3.8.
Komitee on mures Aasias Euroopa ettevõtjate suhtes kehtivate kaubandustõkete pärast ning kutsub üles ajakohastama praegusi ja tulevasi kahepoolseid ja vabakaubanduslepinguid ning majanduspartnerlusi klauslitega, mis tagavad ELi merendusettevõtjatele vaba juurdepääsu turule, keelavad kaubandustõkked, nõuavad vastastikkust ja tagavad hoolsuskohustuse.
3.9.
Komitee leiab, et rahvusvahelised arutelud ja kokkulepped on parim viis kaubandusliku protektsionismi vastu võitlemiseks, ning palub komisjonil suurendada oma rahvusvahelisi jõupingutusi ülemaailmsete eeskirjade saavutamiseks.
Teise võimalusena peab komisjon rakendama ühepoolseid meetmeid, seni kuni see on vajalik, et luua eeliseid oma rahvusvaheliste konkurentide ees.
Komitee peab esmatähtsaks tegutseda välissubsiidiumide ja kahjustava hinnakujunduse vastu.
3.10.
Meretehnoloogia tööstus on Euroopa sinise majanduse nurgakivi tänu laevade, struktuuride ja tehnoloogiate loomisele ja renoveerimisele näiteks avamere taastuvenergia, vesiviljeluse ja süvamerekaevandamise arendamiseks.
Euroopa rohelise kokkuleppe eesmärkide saavutamiseks peab EL märkimisväärselt suurendama avamere taastuvenergia ja muude alternatiivkütuste tööstuse suutlikkust.
Vastasel juhul peab EL selle strateegilise turu arendamisel ja Euroopa rohelise kokkuleppe eesmärkide saavutamisel tuginema välismaisele suutlikkusele.
Selle ohu vältimiseks kutsub komitee komisjoni üles kvalifitseerima strateegilise meretehnoloogia sektori ja selle tegevused viivitamata „elutähtsaks taristuks“.
3.11.
Komitee on kindlalt veendunud, et ELi majanduslikku juhtpositsiooni on võimalik saavutada üksnes tugevate tootmisrajatistega ELi pinnal, sest see on ainus võimalus tagada kestlik majanduslik ja sotsiaalne areng, kaitsta ELi julgeolekut ja strateegilist merendusalast autonoomiat, tagada ELi kodanike turvalisus ja kindlustada neile töökohad.
Komitee nõuab ka sihtotstarbelist programmi ja stiimuleid tootjatele, kes soovivad oma tootmisrajatisi ELi ümber paigutada (tagasi tuua).
4.
Tööhõive ja oskused 4.1.
Meretehnoloogia sektor loob Euroopa merepiirkondades ligikaudu 1 miljon töökohta (8).
4.2.
Rohe- ja digipöörde omaksvõtmine ning läbimurdeliste tehnoloogiate kasutuselevõtt nõuavad tööjõu spetsialisee­ rumist.
Selleks nõuab komitee tungivalt, et komisjon ja liikmesriigid töötaksid sotsiaalpartnerite ja akadeemiliste ringkondade täielikul osalusel välja ulatuslikud ümberõppe, täiendusõppe ning kutsehariduse ja -õppe programmid ning rakendaksid neid viivitamata.
Seda tuleks teha programmide hindamise ja oskuste sertifitseerimise alusel.
Lisaks nõuab komitee konkreetset rahalist toetust ELi oskuste paktile ja sihipärastele kampaaniatele, mis muudavad sektori atraktiivsemaks, sealhulgas naiste ja noorte ning puuetega ja eripädevustega inimeste jaoks.
Komitee juhib tähelepanu ka sellele, et lisaks meretehnoloogia sektoris eriti vajalikele töölistele (nt keevitajad, elektrikud, torulukksepad) on seal tarvis töötajaid, kellel on head oskused robootika, tehisintellekti, küberturvalisuse, andurite, automatiseerimise ja 3D-printimise valdkonnas, samuti kõrge kvalifikatsiooniga insenere.
4.3.
Euroopa ettevõtted täidavad kõrgeimaid rahvusvahelisi sotsiaalseid standardeid täielikus kooskõlas ELi õigusaktide ja ILO eeskirjadega.
Komitee tunnustab Euroopa ettevõtteid, kes rahvusvaheliste tööstandardite vallas eeskuju näitavad ja lati kõrgemale seavad, samuti heade töötingimuste, inimväärse palga ja sotsiaalkindlustuse tähtsust sektori tööjõu jaoks, ning kutsub üles tegema suuremaid jõupingutusi Euroopa töönõukogude loomiseks ja tugevdamiseks.
Lisaks kordab komitee, et teise liikmesriiki lähetatud töötajatel peab olema õigus vastuvõtvas liikmesriigis kehtivatele põhiõigustele kooskõlas töötajate lähetamise direktiiviga.
(8)
A Future European Maritime Technology Industrial Policy.